Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea llum ippreżentat inizjattiva ewlenija għall-ġlieda kontra l-użu ħażin ta' entitajiet qoxra għall-skopijiet mhux xierqa ta' taxxa. Il-proposta tal-lum għandha tiżgura li l-entitajiet fl-Unjoni Ewropea li ma għandhom l-ebda attività ekonomika jew li għandhom attività ekonomika minima ma jkunux jistgħu jibbenefikaw minn xi vantaġġ ta' taxxa u ma jkunux ta' piż finanzjarju fuq il-kontribwenti. Din se tipproteġi wkoll il-kundizzjonijiet ekwi għall-maġġoranza vasta tan-negozji Ewropej, li huma kruċjali għall-irkupru tal-UE, u se tiżgura li l-kontribwenti ordinarji ma jġarrbux piż finanzjarju addizzjonali minħabba dawk li jippruvaw jevitaw li jħallsu s-sehem ġust tagħhom. Filwaqt li l-entitajiet qoxra, jew l-entitajiet “kaxxa postali”, jistgħu jservu funzjonijiet kummerċjali u operatorji utli, xi gruppi internazzjonali u anke individwi jabbużaw minnhom għal skopijiet ta' ppjanar aggressiv tat-taxxa jew evażjoni tat-taxxa. Ċerti negozji jiddirottaw flussi finanzjarji lejn entitajiet qoxra f'ġurisdizzjonijiet li ma għandhomx taxxi jew għandhom taxxi baxxi ħafna, jew fejn it-taxxi jistgħu faċilment jiġu evitati. Bl-istess mod, xi individwi jistgħu jużaw entità qoxra biex jaħbu assi u proprjetà immobbli mit-taxxi, jew fil-pajjiż ta' residenza tagħhom jew fil-pajjiż fejn tinsab il-proprjetà. Il-Viċi President Eżekuttiv għal Ekonomija għas-servizz tan-Nies, Valdis Dombrovskis, qal: “Il-kumpaniji qoxra jkomplu joffru lill-kriminali opportunità faċli biex jabbużaw mill-obbligi tat-taxxa. Rajna wisq skandli li rriżultaw minn użu ħażin ta' kumpaniji qoxra matul is-snin. Jagħmlu ħsara lill-ekonomija u lis-soċjetà kollha kemm hi, u jpoġġu wkoll piż żejjed inġust fuq il-kontribwenti Ewropej. Illum, qed nimxu għal-livell li jmiss fil-ġlieda dejjiema tagħna kontra arranġamenti tat-taxxa abbużivi u favur aktar trasparenza korporattiva. Rekwiżiti ġodda ta' monitoraġġ u rapportar għall-kumpaniji qoxra se jagħmluha aktar diffiċli biex dawn igawdu minn vantaġġi ta' taxxa inġusti u jagħmluha aktar faċli għall-awtoritajiet nazzjonali biex jintraċċaw kwalunkwe abbuż li jirriżulta minn kumpaniji qoxra. Fl-Ewropa ma hemmx post għal dawk li jisfruttaw ir-regoli għall-fini ta' evażjoni tat-taxxa, ta' evitar tat-taxxa jew il-ħasil tal-flus: kulħadd għandu jħallas is-sehem ġust tiegħu ta' taxxa.” Il-Kummissarju għall-Ekonomija Paolo Gentiloni qal: “Din il-proposta se tissikka l-vit fuq il-kumpaniji qoxra, billi tistabbilixxi standards ta' trasparenza sabiex tkun aktar faċli d-detezzjoni tal-użu ħażin ta' tali entitajiet għal finijiet ta' taxxa. Il-proposta tagħna tistabbilixxi indikaturi oġġettivi biex jgħinu lill-awtoritajiet tat-taxxa nazzjonali fid-detezzjoni ta' ditti li jeżistu biss fuq il-karta: meta dan ikun il-każ, il-kumpanija se tkun soġġetta għal obbligi ġodda ta' rapportar tat-taxxa u se titlef l-aċċess għall-benefiċċji tat-taxxa. Dan huwa pass importanti ieħor fil-ġlieda tagħna kontra l-evitar u l-evażjoni tat-taxxa fl-Unjoni Ewropea.” Kuntest Ladarba tiġi adottata mill-Istati Membri, il-proposta għandha tidħol fis-seħħ mill-1 ta' Jannar 2024. Din hija inizjattiva waħda fis-sett ta' għodod ta' miżuri tal-Kummissjoni mmirati lejn il-ġlieda kontra prattiki abbużivi tat-taxxa. F'Diċembru 2021, il-Kummissjoni ressqet traspożizzjoni rapida tal-ftehim internazzjonali dwar it-tassazzjoni minima tal-intrapriżi multinazzjonali. Fl-2022, il-Kummissjoni se tressaq proposta oħra ta' trasparenza, li tirrikjedi li ċerti intrapriżi multinazzjonali kbar jippubblikaw ir-rati ta' taxxa effettivi tagħhom, u t-Tmin Direttiva dwar il-Kooperazzjoni Amministrattiva, li tipprovdi lill-amministrazzjonijiet tat-taxxa bl-informazzjoni meħtieġa biex ikopru l-kriptoassi. Barra minn hekk, filwaqt li din l-inizjattiva tindirizza s-sitwazzjoni fl-UE, fl-2022 il-Kummissjoni se tippreżenta inizjattiva ġdida biex twieġeb għall-isfidi marbuta ma' entitajiet qoxra mhux tal-UE. Għal aktar informazzjoni Mistoqsijiet u Tweġibiet Skeda informattiva Link għat-testi legali